**Ügyrendi Bizottság Elnökének**

**E l ő t e r j e s z t é s e**

**A Képviselő-testület 2018. január 24-i ülésére**

**a polgármester cafetéria keretösszege megállapítása tárgyban**

Tisztelt Képviselő-testület!

A polgármester cafetéria-juttatására vonatkozóan az alábbi jogszabályi rendelkezésekre tekintettel kell eljárni:

a közszolgálati tisztviselőkről szóló 2011. évi CXCIX. törvény (Kttv.) 151. §-a és 225/L §-a; Magyarország helyi önkormányzatairól szóló 2011. évi CLXXXIX. törvény (Mötv.) 73. §-a; a közszolgálati tisztviselők részére adható juttatásokról és egyes illetménypótlékokról szóló 249/2012. (VIII.31.) Korm. rendelet 9. §-a.

Az Mötv. 73. §-a előírja, hogy a polgármesteri tisztség ellátásával kapcsolatos egyéb rendelkezéseket a közszolgálati tisztviselőkről szóló törvény állapítja meg. A Kttv. 151. § (1) bekezdése szerint a közszolgálati tisztviselők cafetéria juttatásra jogosultak. A Kttv. 225/L § (1) bekezdése szerint a polgármesteri foglalkoztatási jogviszonyra megfelelően alkalmazni kell a Kttv. 151. §-át is. A főállású polgármester felett a munkáltatói jogkört a képviselő-testület gyakorolja, esetében a képviselő-testület döntése szükséges a cafetéria juttatás éves összegéről. A közszolgálati tisztviselők részére adható juttatásokról és egyes illetménypótlékokról szóló 249/2012. (VIII.31.) Korm. rendelet 9. § (13) bekezdése szerint a szervezet személyi állományának egyes csoportjai tekintetében nem állapíthat meg eltérő mértékű keretösszeget, illetve eltérő választható juttatásokat, ennek értelmében polgármester cafetéria juttatása nem térhet el az adott hivatalban a közszolgálati tisztviselők számára meghatározott keretösszegtől.

Magyarország 2018. évi központi költségvetéséről szóló 2017. évi C. törvény 59. §-a szerint a közszolgálati tisztviselőkről szóló 2011. évi CXCIX. törvény 132. §-a szerinti illetményalap 38.650,- Ft; a költségvetési szervek által foglalkoztatottak éves cafetéria-juttatás kerete 2018. évben nem haladhatja meg a bruttó 200.000,- Ft-ot .

Kérem a Tisztelt Képviselő-testületet az előterjesztés megtárgyalni és a határozati javaslatot elfogadni szíveskedjen.

**Határozati javaslat:**

**Kunfehértó Község Önkormányzatának Képviselő-testülete Huszár Zoltán polgármester 2018. évi cafetéria-juttatásának éves, közterheket is tartalmazó bruttó összegét 200.000,- Ft összegben határozza meg. A főállású polgármester cafetéria juttatásának részletes eljárási rendje megegyezik Kunfehértó Község Önkormányzata Polgármesteri Hivatala Közszolgálati Szabályzatában a köztisztviselők részére megállapított rendelkezésekkel.**

Határidő: azonnal

Felelős: Huszár Zoltán polgármester

Értesül: Lukács Tamás ÜB elnöke

Farkasné Meszes Éva munkaügyi ügyintéző

Kunfehértó, 2018. január 15.

Lukács Tamás

elnök